નડિયાદ શહેરમાં આવેલી ગ્રાન્ટેડ શાળાઓમાં ધો.૧૦ના વિદ્યાર્થીઓને પાઠયપુસ્તકો વિતરણ કરવામાં આવ્યા હતા. જેમાં ગુજરાતી વિષયના પુસ્તકની અનેક નકલોમાં પાના નં ૪૪થી ૯૩ સુધી નહીં હોવાના પરિણામે ત્રણથી ચાર જેટલા ચેપ્ટરો ગાયબ થઇ ગયા હતા. પુસ્તકોમાં કેટલાક પાના પણ આડા અવળા પણ છે. ક્ષતિગ્રસ્ત પુસ્તક હોવાથી શિક્ષકોને કંઇ રીતે ચેપ્ટર વિદ્યાર્થીઓને ભણાવવા તે એક પ્રશ્ન બન્યો છે. આમ એક તરફ સરકાર ‘ભણશે ગુજરાત આગળ વધશે ગુજરાત’ની ગુલબાંગો પોકારે છે, ત્યારે આવી રીતે પાઠ્ય પુસ્તકોમાંથી ચેપ્ટર જ ગાયબ થઇ જતાં કેવી રીતે ભણશે વિદ્યાર્થીઓ તે અંગે પણ અનેક પ્રશ્નો ઉભા થયા છે. સરકારના દાવાઓ પણ જાણે પોકળ સાબિત થઇ રહ્યા છે. શું કોઇ પણ પ્રકારની તપાસ વિના જ પુસ્તકો વહેંચવામાં આવે છે.